স্বাস্থ্য ক্ষেত্রে রয়েছে প্রজেক্ট আরোগ্য ও প্রজেক্ট অমৃতা। প্রজেক্ট আরোগ্য চলছে গত আড়াই বছর ধরে। প্রতি দুমাসে একবার স্বাস্থ্য পরীক্ষার শিবিরের আয়োজন করা হয়। সমস্ত প্রয়োজনীয় ওষুধ দেওয়া হয় বিনামূল্যে। সংস্থার দাবি অনুযায়ী এখন পর্যন্ত প্রায় ৩,৫০০ রোগীর চিকিত্সা হয়েছে এই শিবিরে। অস্ত্রোপচার প্রয়োজন এমন রোগীদের জন্য রয়েছে প্রজেক্ট অমৃতা। পেডিয়াট্রিসিয়ান, কার্ডিওলজিস্ট, অপথ্যালমোলজিস্ট, ডেন্টিস্ট, গাইনোকোলজিস্টদের নিয়ে বিশেষ স্বাস্থ্য শিবিরের আয়োজন করা হয় এই প্রজেক্টে। কারোও অস্ত্রোপচার প্রয়োজন মনে হলে তাকে অন্য কোনও সংস্থা যারা সেই নির্দিষ্ট বিভাগে কাজ করে সেখানে পাঠানোর ব্যবস্থা হয়, যদি তা সম্ভব না হয় পরশের পক্ষ থেকেই টাকা সংগ্রহের ব্যবস্থা করা হয়। পরশের স্বাস্থ্য বিভাগের কাজ কর্মের মূল পরিচালক প্রদীপ মিত্র যাদবপুর বিশ্ববিদ্যালয় থেকে মেকানিক্যাল ইঞ্জিনিয়ারিং পাস করে বর্তমানে দুর্গাপুর স্টিল প্লান্টে অ্যাসিস্ট্যান্ট জেনারেল ম্যানেজার হিসেবে কর্মরত।